Йон Хуаристи
Vers l’ennui

Превод от испански: Рада Панчовска, —

chitanka.info

Vers l’ennui[0]

but who is that on the other side of you?[1]

Тогава бе светът. Изглеждаше огромен.

В самия край на лятото, тъй сладостно

беше открилото се време, неотменна светлината.

Между боровата гора и реката бяха градинките:

откъслеците, сети с царевица и с бакла,

блестяха струпани под златото на юни.

Да изобретяваш всеки ден нещата, да попиваш

слънцето, да търсиш имената на щуреца, пясъка,

на дъхавия копър и на рака, кварца.

И връщането: вечерта ни отдаваше на съня

по селски пътища от прах и стрита шлака,

покорни на прииждащите гласове на преумората.

Но аз те чувствах. Ти вървеше с мене,

ангел на скуката, братко, хвърлящ сянката си

върху къпините, твоята отвратителна сянка.

[0] Към скуката (фр.) ↑

[1] Но кой е онзи от другата ти страна? (англ.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.